b'\n_START_ARTICLE_\nSofronie al III-lea al Constantinopolului\n_START_SECTION_\nFormarea teologic\xc4\x83 \xc8\x99i primele func\xc8\x9bii episcopale\n_START_PARAGRAPH_\nS-a n\xc4\x83scut la Constantinopol \xc3\xaentre anii 1798 \xc8\x99i 1802. Provenea dintr-o familie bogat\xc4\x83. A studiat artele plastice la \xc8\x98coala Ortodox\xc4\x83 Greac\xc4\x83 din Fanar. \xc3\x8en tinere\xc8\x9be avea o voce puternic\xc4\x83 \xc8\x99i pl\xc4\x83cut\xc4\x83 \xc8\x99i era considerat un bun cunosc\xc4\x83tor al c\xc3\xa2nt\xc4\x83rii biserice\xc8\x99ti. \xc3\x8en 1820 a fost tuns \xc3\xaen monahism sub numele Sofronie \xc8\x99i a fost hirotonit diacon. \xc3\x8en 1839 a fost ales mitropolit al Chiosului, fiind mai \xc3\xaent\xc3\xa2i hirotonit preot \xc8\x99i abia apoi episcop. \xc3\x8en 1855 a devenit mitropolitul Amasiei.\n_START_SECTION_\nPatriarh al Constantinopolului\n_START_PARAGRAPH_\nLa 20 septembrie/2 octombrie 1863, dup\xc4\x83 demisia lui Ioachim al II-lea, a fost ales patriarh ecumenic al Constantinopolului cu numele Sofronie al III-lea._NEWLINE_\xc3\x8en perioada patriarhatului lui Sofronie a avut loc secularizarea averilor m\xc4\x83n\xc4\x83stire\xc8\x99ti din Principatele Unite Rom\xc3\xa2ne (decembrie 1863), c\xc3\xa2nd domnitorul Alexandru Ioan Cuza a confiscat toate propriet\xc4\x83\xc8\x9bile funciare din Rom\xc3\xa2nia ale Patriarhiei Ecumenice, ale M\xc4\x83n\xc4\x83stirii Sf\xc3\xa2nta Ecaterina din Muntele Sinai \xc8\x99i ale m\xc4\x83n\xc4\x83stirilor de la Muntele Athos \xc8\x99i a separat Biserica Ortodox\xc4\x83 Rom\xc3\xa2n\xc4\x83 de Patriarhia Ecumenic\xc4\x83. \xc3\x8en anul 1865 Patriarhia Constantinopolului a acordat Bisericii Ortodoxe a Greciei jurisdic\xc8\x9bia asupra mitropoliilor de pe Insulele Ionice, care fuseser\xc4\x83 retrocedate Greciei \xc3\xaen anul 1864._NEWLINE_\xc3\x8en 1866 Sofronie a fost implicat \xc3\xaentr-o disput\xc4\x83 \xc3\xaentre arhiepiscopul Chiril al Sinaiului \xc8\x99i c\xc4\x83lug\xc4\x83rii afla\xc8\x9bi \xc3\xaen jurisdic\xc8\x9bia sa. \xc3\x8en \xc3\xaencercarea de a str\xc3\xa2nge sprijin pentru cauza sa, Chiril i-a scris patriarhului Constantinopolului \xc8\x99i nu patriarhului Ierusalimului, care \xc3\xael numea \xc3\xaen mod tradi\xc8\x9bional pe arhiepiscopul Sinaiului. Sofronie l-a sprijinit pe Chiril \xc3\xaempotriva c\xc4\x83lug\xc4\x83rilor s\xc4\x83i, dar patriarhul Ierusalimului, Chiril al II-lea, a fost nemul\xc8\x9bumit de aceast\xc4\x83 interven\xc8\x9bie a Constantinopolului \xc3\xaen problemele biserice\xc8\x99ti din Sinai, acuz\xc3\xa2nd interferen\xc8\x9ba necanonic\xc4\x83 \xc8\x99i desconsiderarea autorit\xc4\x83\xc8\x9bii sale de c\xc4\x83tre patriarhul ecumenic \xc8\x99i solicit\xc3\xa2nd organizarea unui sinod. Episcopii l-au sprijinit pe patriarhul Chiril al II-lea \xc8\x99i l-au demis pe arhiepiscopul Chiril al Sinaiului._NEWLINE_Interferen\xc8\x9ba lui Sofronie \xc3\xaen treburile biserice\xc8\x99ti din Sinai \xc8\x99i modul moderat de ac\xc8\x9biune al patriarhului \xc3\xaen conflictul bisericesc bulgaro-grec au determinat contestarea autorit\xc4\x83\xc8\x9bii sale patriarhale. \xc3\x8en consecin\xc8\x9b\xc4\x83, patriarhul Sofronie a demisionat la 4/16 decembrie 1866 \xc8\x99i s-a retras la re\xc8\x99edin\xc8\x9ba sa de pe insulele Principilor, unde a r\xc4\x83mas p\xc3\xa2n\xc4\x83 \xc3\xaen 1870.\n_START_SECTION_\nPatriarh al Alexandriei\n_START_PARAGRAPH_\nLa 19 martie 1869 patriarhul Nicanor al Alexandriei (1866-1869) a demisionat la cererea Patriarhiei Ecumenice a Constantinopolului, a autorit\xc4\x83\xc8\x9bilor egiptene \xc8\x99i a comunit\xc4\x83\xc8\x9bii ortodoxe din Egipt \xc3\xaen urma deterior\xc4\x83rii s\xc4\x83n\xc4\x83t\xc4\x83\xc8\x9bii sale \xc8\x99i a unor conflicte interne cauzate de numirea unui succesor pentru tronul patriarhal; el a murit la 25 decembrie 1869. Existau atunci mai mul\xc8\x9bi succesori poten\xc8\x9biali la tronul patriarhal al Alexandriei, iar alegerea noului patriarh a provocat revolt\xc4\x83 \xc3\xaen ora\xc8\x99._NEWLINE_Fostul patriarh Sofronie a fost considerat un candidat de compromis \xc8\x99i a fost ales la 30 mai/11 iunie 1870 \xc3\xaen func\xc8\x9bia de patriarh al Alexandriei, sub numele de Sofronie al IV-lea. \xc3\x8en septembrie 1872 patriarhul Sofronie al IV-lea a participat la Sinodul de la Constantinopol, care a condamnat ca schismatic Exarhatul Bulgar (azi Biserica Ortodox\xc4\x83 Bulgar\xc4\x83) care, la 11/23 mai 1872, \xc3\xae\xc8\x99i declarase unilateral autocefalia \xc3\xaen baza firmanului (\xe2\x80\x9edecretului\xe2\x80\x9d) din 28 februarie/11 martie 1870 al sultanului otoman Abdul-Aziz. \xc3\x8en 1874 a elaborat un nou statut al Bisericii Ortodoxe a Alexandriei pe care l-a prezentat guvernului egiptean, care \xc3\xaens\xc4\x83 nu l-a aprobat. Potrivit statutului, patriarhul urma a fi ales de reprezentan\xc8\x9bii tuturor comunit\xc4\x83\xc8\x9bilor ortodoxe din Egipt, de sindicatele din Cairo \xc8\x99i Alexandria \xc8\x99i de intelectualii greci din Egipt (teologi, medici, avoca\xc8\x9bi)._NEWLINE_\xc3\x8en cea de-a doua jum\xc4\x83tate a secolului al XIX-lea Egiptul \xc8\x99i-a pierdut rapid independen\xc8\x9ba economic\xc4\x83 din cauza guvern\xc4\x83rii slabe a mo\xc8\x99tenitorilor pa\xc8\x99ei Muhammad Ali \xc8\x99i a devenit o semicolonie a puterilor europene. Evolu\xc8\x9bia economic\xc4\x83 a \xc8\x9b\xc4\x83rii (construirea de drumuri \xc8\x99i canale, \xc3\xaenfiin\xc8\x9barea unor diverse \xc3\xaentreprinderi, dezvoltarea comer\xc8\x9bului exterior) a determinat o imigra\xc8\x9bie european\xc4\x83, iar imigran\xc8\x9bii au \xc3\xaenceput s\xc4\x83 acapareze sectoare economice importante. St\xc4\x83p\xc3\xa2nirea str\xc4\x83in\xc4\x83 a cauzat o cre\xc8\x99tere a na\xc8\x9bionalismului egiptean, care a culminat cu r\xc4\x83scoala arab\xc4\x83 din 1882. Patriarhul Sofronie \xc8\x99i clerul ortodox au p\xc4\x83r\xc4\x83sit Egiptul, iar \xc3\xaen Cairo \xc8\x99i Alexandria au r\xc4\x83mas doar doi preo\xc8\x9bi, care au trecut prin grele \xc3\xaencerc\xc4\x83ri \xc3\xaen timpul rebeliunii arabe. Revolta a fost \xc3\xaen\xc4\x83bu\xc8\x99it\xc4\x83 prin bombardarea Alexandriei cu artilerie de c\xc4\x83tre flota englez\xc4\x83, dup\xc4\x83 care Egiptul a trecut sub protectorat britanic. \xc3\x8en acei ani, Biserica Ortodox\xc4\x83 a Alexandriei a ocupat un loc modest \xc3\xaen via\xc8\x9ba Egiptului: \xc3\xaen anul \xe2\x80\x8b\xe2\x80\x8b1884 func\xc8\x9bionau doar 30 de biserici \xc8\x99i 4 capele, dar pe m\xc4\x83sur\xc4\x83 ce popula\xc8\x9bia ortodox\xc4\x83 a crescut au fost construite noi biserici, inclusiv \xc3\xaen Egiptul de Sus \xc8\x99i \xc3\xaen Sudan. \xc3\x8en 1888 a fost fondat\xc4\x83 o biseric\xc4\x83 ortodox\xc4\x83 \xc3\xaen ora\xc8\x99ul egiptean Port Said._NEWLINE_Meritele patriarhului Sofronie au fost considerabile. Mai \xc3\xaent\xc3\xa2i de toate, el a pacificat Biserica Ortodox\xc4\x83 a Alexandriei, iar autoritatea \xc8\x99i influen\xc8\x9ba de care se bucura \xc3\xaen r\xc3\xa2ndul grecilor l-au f\xc4\x83cut s\xc4\x83 devin\xc4\x83 o persoan\xc4\x83 respectat\xc4\x83 \xc3\xaen Egipt. La sf\xc3\xa2r\xc8\x99itul secolului al XIX-lea comunit\xc4\x83\xc8\x9bile ortodoxe au jucat un rol mai semnificativ \xc3\xaen economia \xc8\x99i cultura Egiptului dec\xc3\xa2t \xc3\xaen secolele anterioare. Perioada patriarhatului lui Sofronie a fost p\xc4\x83tat\xc4\x83 totu\xc8\x99i de alungarea nedreapt\xc4\x83 din scaun a reprezentantului patriarhal la Cairo, mitropolitul Nectarie Kefalas de Pentapolis (1889-1891), pe care Patriarhia Constantinopolului l-a canonizat \xc3\xaen 1961._NEWLINE_Sofronie a r\xc4\x83mas patriarh al Alexandriei p\xc3\xa2n\xc4\x83 la moartea sa, care a avut loc la 22 august/3 septembrie 1899, c\xc3\xa2nd ierarhul avea aproximativ 100 de ani. Osemintele sale se afl\xc4\x83 acum \xc3\xaentr-un relicvariu de marmur\xc4\x83 din Biserica \xe2\x80\x9eSf. Gheorghe\xe2\x80\x9d din Cairo.'